Jabarkan Pengistilahan dari Nusantara dalam bahasa melayu

Istilah Nusantara merupakan kata gabung bahasa Jawa Kuno menggabungkan  nusa bermaksud "pulau" dan  antara "luar" yakni "pulau-pulau luar [Jawa]". Ungkapan ini mula dimunculkan dalam kitab Pararaton yang mana ia meceritakan bahawa Gajah Mada mengangkat suatu sumpah khusus disebut Sumpah Palapa semasa ditabalkan menjadi Patih Amangkubhumi (setaraf perdana menteri) Majapahit pada tahun 1258 Saka (1336 M) berbunyi:

Sira Gajah Mada pepatih amungkubumi tan ayun amukita palapa, sira Gajah Mada: Lamun huwus kalah nusantara ingsun amukti palapa, lamun kalah ring Gurun, ring Seram, Tanjungpura, ring Haru, ring Pahang, Dompo, ring Bali, Sunda, Palembang, Tumasik, samana ingsun amukti palapa.

(Dia Gajah Mada sang Patih Amangkubumi tidak ingin melepaskan puasa, dia Gajah Mada [berkata]: "Jika beta telah mengalahkan [menguasai] pulau-pulau lain [sekitar Jawa tempat berdiri], beta [baru akan] melepaskan puasa [tidak memakan makanan mengandungi rempah]. Jika beta telah mengalahkan Gurun, Seram, Tanjung Pura, Haru, Pahang, Dompo, Bali, Sunda, Palembang, Temasik, maka beta (baru akan) melepaskan puasa".)

Konsep Nusantara sebagai kesatuan wilayah tidaklah suatu perkara yang baharu; terdapat duluan yang didapati bertarikh dari seawal tahun 1275 yang mana Kertanegara dari Singhasari menggunakan istilah Cakravala Mandala Dvipantara untuk menggambarkan kepulauan Asia Tenggara. Dvipantara adalah kata Sanskrit untuk "pulau di antara", menjadikannya sinonim dengan Nusantara kerana dvipa dan nusa bermaksud "pulau". Kertanegara membayangkan penyatuan kerajaan dan pemerintahan Asia Tenggara Maritim di bawah Singhasari sebagai benteng menentang peluasan kuasa Mongol oleh dinasti Yuan dari Tanah besar China.

Perkataan Nusantara bukan sahaja digunakan oleh orang Jawa dan tidak hilang selepas kejatuhan Majapahit. Perkataan ini boleh didapati dalam Sejarah Melayu, kesusasteraan Melayu klasik yang ditulis seawal tahun 1612, tetapi ia kekal dikenali walaupun dalam manuskrip 1808:

Terlalu sekali besar kerajaan Baginda (Majapahit) pada zaman itu, segala seluruh Jawa semuanya dalam hukum Baginda, dan segala raja-raja Nusantarapun setengah sudah ta-luk kepada baginda.